ดอกเบี้ย BIBOR ล่วงหน้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

.....บริษัท ตลาดอนุพันธ์  (ประเทศไทย) จำกัด (มหาชน)
เมื่ออาทิตย์ที่ผ่านมา ผู้อ่านคงได้ยินเรื่อง TFEX ประกาศจะซื้อขายดอกเบี้ยล่วงหน้าหรือฟิวเจอร์สของดอกเบี้ย 3 ตัวภายในปีนี้ โดยตัวแรกคือ ดอกเบี้ยล่วงหน้าของพันธบัตรรัฐบาลอายุ 5 ปี (5Y Government Bond Futures) โดยจะเปิดซื้อขายวันแรกในวันจันทร์ที่ 18 ต.ค.นี้ ตัวที่ 2 คือ ดอกเบี้ยล่วงหน้าของ THBFIX ประเภท 6 เดือน (6M THBFIX Futures) และตัวที่ 3 คือ ดอกเบี้ยล่วงหน้าของ BIBOR ประเภท 3 เดือน (3M BIBOR Futures) สำหรับ 2 ตัวหลังนี้เนื่องจากเป็นดอกเบี้ยระยะสั้นเหมือนกัน TFEX จึงจะจัดให้มีการเปิดซื้อขายพร้อมกัน โดยคาดว่าจะซื้อขายได้ในช่วงเดือน พ.ย. ที่จะถึงนี้
อย่างไรก็ดี ดอกเบี้ยล่วงหน้าของ BIBOR ประเภท 3 เดือนนี้ TFEX อยู่ระหว่างดำเนินการขอความเห็นชอบจากทางการอยู่ โดยในส่วนนี้เป็นการเพิ่มสินค้าเพื่อสนับสนุนนโยบายของธนาคารแห่งประเทศไทยในการพัฒนาอัตราดอกเบี้ย BIBOR ตามแผนพัฒนาตลาดทุนไทยที่จะส่งเสริมให้องค์กรต่างๆ มีการทำธุรกรรมที่อ้างอิงกับ BIBOR เพิ่มมากขึ้นในอนาคต โดยอาจเริ่มจากการออกตราสารหนี้ขององค์กรต่างๆ ที่เกี่ยวข้องของทางการ ซึ่งในส่วนนี้ การมี BIBOR Futures ก็จะช่วยให้ผู้ที่เข้ามาทำธุรกรรมต่างๆ เหล่านี้มีเครื่องมือในการบริหารความเสี่ยงได้ในระดับหนึ่ง
ส่วนการพิจารณาเลือกซื้อขายดอกเบี้ยล่วงหน้าว่าจะเป็น THBFIX Futures หรือ BIBOR Futures นั้น คงขึ้นอยู่กับต้นทุนธุรกรรมของผู้เกี่ยวข้อง โดยหากผู้เกี่ยวข้อง เช่น สถาบันการเงินมีต้นทุนการกู้ยืมเงินที่เกี่ยวข้องกับ THBFIX หรือมีการทำธุรกรรม ไม่ว่าจะกู้หรือให้กู้ที่อ้างอิงกับ THBFIX ซึ่งในปัจจุบัน การทำธุรกรรมที่เชื่อมโยงกับ THBFIX นั้นมีปริมาณสูงมากในตลาดไทย ในกรณีเช่นนี้ การซื้อขาย THBFIX Futures ก็คงเป็นทางเลือกที่ดีของผู้ลงทุน ในทางตรงข้าม หากผู้เกี่ยวข้องมีธุรกรรมที่เชื่อมโยงกับ BIBOR เช่น สถาบันการเงินให้กู้ยืมกับลูกค้าโดยคิดดอกเบี้ยตาม BIBOR เป็นต้น ในกรณีนี้ การซื้อขาย BIBOR Futures น่าจะตอบโจทย์ได้ตรงกว่า ซึ่งในแง่มุมนี้ การมี BIBOR Futures นับว่าจะช่วยผลักดันนโยบายของธนาคารแห่งประเทศไทยในการสนับสนุนให้มีธุรกรรมเกี่ยวข้องกับ BIBOR ได้ง่ายขึ้น เนื่องจากผู้ทำธุรกรรมมีทางเลือกในการบริหารความเสี่ยงได้มากขึ้น
หากถามว่าลักษณะของ BIBOR Futures ต่างกับ THBFIX futures อย่างไร “นัดพบอนุพันธ์” ขอสรุปง่ายๆ ว่าสินค้า 2 ตัวนี้ มีความแตกต่างกันหลักๆ แค่ 3 เรื่องดังนี้ครับ
เรื่องแรก คือ THBFIX เป็นอัตราดอกเบี้ยประเภท 6 เดือน คำนวณโดยรอยเตอร์ส ขณะที่ BIBOR เป็นอัตราดอกเบี้ยประเภท 3 เดือน คำนวณโดยธนาคารแห่งประเทศไทย เรื่องที่สอง THBFIX Futures มีทั้งหมด 4 Series ขณะที่ BIBOR Futures มีเพียง 2 Series โดยฟิวเจอร์สทั้งสองมีเดือนที่ครบอายุเป็นเดือนไตรมาสทั้งคู่ ยกตัวอย่างเช่น หากเราเริ่มซื้อขายในเดือน พ.ย. 2553 นี้ TFEX จะมี THBFIX Futures ซื้อขาย 4 Series คือ Series ที่หมดอายุเดือน ธ.ค. ปี 2010 Series ที่หมดอายุเดือน มี.ค. ปี 2011 Series ที่หมดอายุเดือน มิ.ย. ปี 2011 และ Series ที่หมดอายุเดือน ก.ย. ปี 2011 แต่จะมี BIBOR Futures ซื้อขายเพียง 2 Series คือ Series ที่หมดอายุเดือน ธ.ค. ปี 2010 และ Series ที่หมดอายุเดือน มี.ค. ปี 2011 เท่านั้น สำหรับเรื่องที่สาม คงเป็นเรื่องของราคาที่ใช้ชำระราคากันวันสุดท้าย (Final Settlement Price) ซึ่ง THBFIX Futures จะอ้างอิงจากอัตรา THBFIX ในวันซื้อขายวันสุดท้าย ส่วน BIBOR Futures ก็จะคำนวณจากอัตรา BIBOR ในวันซื้อขายวันสุดท้าย
สำหรับลักษณะสัญญาส่วนอื่นๆ ของฟิวเจอร์สทั้งสองตัวนี้ ไม่แตกต่างกันครับ ซึ่งในการซื้อขายใช้งานจริงคงขึ้นอยู่กับว่าใครชอบอะไร มีความเสี่ยงที่ขึ้นกับดอกเบี้ยประเภทใด ก็เลือกใช้ฟิวเจอร์สนั้นๆ ตามความเหมาะสมครับ